Super Hrvoje je strip o kamenom superjunaku koji brani Hrvatsku od srpskih agresora koji je izašao 1992. u izdanju Slobodne Dalmacije.

Za ovaj strip malo ljudi zna, malo ljudi ga ima u vlasništvu, a još manje ga je pročitalo.

Strip je prvi i zadnji put izašao u izdanju Slobodne Dalmacije 1992. Napravljeno je samo jedno izdanje koje se zove 'Postanak', a drugi dio pod nazivom 'Okus smrti' nikada nije vidio svjetlo dana. Tako da je priča o Super Hrvoju ostala na milost ili nemilost zuba vremena.

Sadržaj se nastavlja... Upravo se čita “Gradonačelnik svemira”: Dario Juričan se sprda sa saborskim zastupnicima

No, mi to nećemo dopustiti. Ne možemo dopustiti da nešto tako bizarno samo nestane. Gmižući kroz vlažne tunele interneta, našli smo skenirani rijetki primjerak Super Hrvoja kojeg je na internetski zid okačio anonimni korisnik, a koji možete naći na dnu članka.



Super Hrvoje je smišljen kao strip koji bi digao moral hrvatskim vojnicima i običnom pučanstvu tijekom Domovinskog rata na sličan način kao što je i Kapetan Amerika dizao moral američkim vojnicima koji su se borili u Drugom svjetskom ratu.

Ako vas zanima kratki sadržaj, pročitajte ovo ispod. Ako ne, nastavite dolje do stripa.

„Ideja o Super Hrvoju javila se 1991. godine za vrijeme napada na Hrvatsku. Moj prijatelj i strip-crtač Siniša Ercegovac mi je došao s idejom stripa o prvom hrvatskom superjunaku. Poznato je da je Superman nastao za vrijeme rata i da se borio protiv nacista. Ideja novinara koji je dijete naših gastarbajtera i dolazi u Hrvatsku te postaje Super Hrvoje - čovjek od kamena - odmah mi se svidjela." Nikola Listeš

Strip počinje pričom o Hrvoju Horvatu (da, stvarno), djetetu dvoje gastrabajtera koji su umrli u prometnoj nesreći. Hrvoje tada, kao siroče, počinje živjeti u obitelji svog prijatelja Stjepana.



Stjepanov otac završi na Golom otoku jer se napio i krivio Jugoslaviju za smrt Hrvojevih roditelja. Kasnije ćemo saznati da je i on znao za legendu o Super Hrvoju.

Stjepan se nakon toga vratio iz Njemačke u Hrvatsku da bi bio bliže ocu i usporedno se krenuo baviti pisanjem knjiga i novinarstvom, baš kao i Hrvoje. Hrvoje se ostao školovati u Njemačkoj.

Kada je izbio rat, Stjepan i Hrvoje su ostali u kontaktu. Stjepan je tijekom toga istraživao legendu o Super Hrvoju - kamenom superjunaku koji će se pojaviti kada se nevina krv prolije nad svetom zemljom.



Stjepan pozove Hrvoja u Hrvatsku da mu objasni da je on zapravo cijelo vrijeme dio te legende i spletom okolnosti Stjepan umre i Hrvoje biva ranjen. Tada se pojavi mali kameni patuljak (da, stvarno) koji objasni Hrvoju da mora staviti ruke na kameni pleter koji je izašao iz tla da bi upotpunio legendu. Naravno, Hrvoje to napravi i postane Super Hrvoje.

Super Hrvoje se tada obrani protiv srpskih vojnika koristeći svoje moći ispucavanja kamenja iz ruku, neuništivosti te iznimnom snagom koja može prouzročiti zemljotrese.



Nakon borbe, Super Hrvoje napravi zakletvu da će obraniti hrvatsko tlo od agresora i nastavi dalje u borbu.

No, u pozadini, zli udbaški špijun Hromi Daba kuje kako će ubiti novonastalog hrvatskog superjunaka.